Judecătorul sloven Marko Bosnjak a fost ales preşedinte al Curţii Europene a Drepturilor Omului (CEDO), urmând să o înlocuiască pe irlandeza Siofra O’Leary.
În vârstă de 50 de ani, Bosnjak este vicepreşedinte al CEDO din noiembrie 2022 și îşi va prelua noua funcţie pe 2 iulie, a anunţat luni instanţa cu sediul la Strasbourg. Durata mandatului său nu a fost precizată.
În mod normal, preşedintele CEDO este ales pentru cel mult trei ani, dar judecătorii nu pot rămâne mai mult de nouă ani în cadrul tribunalului, iar cum Bosnjak activează la CEDO din 2016, mandatul său ar urma să ia sfârşit anul viitor.
De asemenea, judecătorul norvegian Arnfinn Bardsen a fost ales vicepreşedinte al CEDO.